爲徐企題趙子昂所畫二馬
作者：方回
朝代：宋

paragraphs: 相馬有伯樂，畫馬有伯時。
伯樂永已矣，伯時猶見之。
長林之下無茂草，此馬得無半飽饑。
一疋背樹似揩癢，一疋齕枯首羸垂。
趙子作此必有意，志士失職心傷悲。
我思肥馬不可羈，不如瘦馬劣易騎。
焉得生致此二疋，馬亦如我老且衰。
破鞍弊韉骨硉矹，狂豪敢學幽并兒。
無世塵處天地闊，我後子先緩轡看山時賦詩。